У складу са чланом 137. и 138. Закона о спорту („Сл.гласник РС“, 10/16) , Одлуком о измени и допуни Одлуке о буџету општине Владичин Хан за 2020. годину („Службени гласник Града Врања“ број 30/2019, 31/2020), Правилника о одобравању и финансирању програма којима се задовољавају потребе и интереси грађана у области спорта у општини Владичин Хан број 06-216/28/17-III од 11.12.2017.године, Правилника о категоризацији спортских организација број 06-216/29/17-III од 11.12.2017.године, Одлуком Општинског већа број 06-162/1/18- III од 14.11.2018. године, члана 70. Статута општине Владичин Хан („Службени гласник Града Врања“, број 4/2019), члана 30. Одлуке о Општинском већу Општине Владичин Хан („Службени гласник града Врања", бр. 09/2019) и члана 73. Пословника Општинског већа Општине Владичин Хан („Службени гласник Града Врања“ број 31/2020), Општинско веће Општине Владичин Хан на седници одржаној дана23.09.2020. године, расписује

**Ј А В Н И П О З И В**

**ЗА ФИНАНСИРАЊЕ ГОДИШЊИХ И ПОСЕБНИХ ПРОГРАМА У ОБЛАСТИ СПОРТА НА ТЕРИТОРИЈИ ОПШТИНЕ ВЛАДИЧИН ХАН ЗА 2020. ГОДИНУ**

**I**

**ПРЕДМЕТ КОНКУРСА**

Средства опредељена Одлуком о изменама и допунама Одлуке о буџету општине Владичин Хан за 2020. годину(„Службени гласник Града Врања“ број 30/2019, 31/2020) у износу од 3.000.000,00 динара, за финансирање Програма 14- Развој спорта и омладине.

**II**

Програми којима се задовољавају потребе и интереси грађана у области спорта могу бити одобрени уколико испуњавају критеријуме у погледу предлагача програма, носиоца програма, садржине и квалитета програма и финасирања програма.

Предлоге годишњих и посебних програма подносе следеће организације:

* Спортске организације са седиштем на територији општине Владичин Хан а све у складу са Правилником о одобравању и финасирању програма којима се задовољавају потребе и интереси грађана у области спорта у општини Владичин Хан а које су Законом и Одлуком Општинског већа број 06-162/1/18-III од 14.11.2018.године проглашене организацијама од посебног интереса у области спорта.

**Носилац програма мора**:

1. да буде регистрован у складу са Законом;
2. да буде уписан у националну евиденцију у складу са Законом;
3. да искључиво или претежно послује на недобитној основи, ако Законом није друкчије одређено;
4. да има седиште на територији општине Владичин Хан, ако Законом или правилником није другачије утврђено;
5. да је директно одговоран за припрему и извођење програма;
6. да је претходно обављао делатност најмање годину дана;
7. да испуњава, у складу са Законом, прописане услове за обављање спортских активности и делатности;
8. да је са успехом реализовао одобрени програм, уколико је био носилац програма ранијих година;
9. да располаже капацитетима за реализацију програма;
10. да буде члан одговарајућег надлежног националног гранског спортског савеза
11. да је Законом или Одлуком јединице локалне самоуправе проглашен удружењем или организацијом од посебног интереса у области спорта

**Носилац програма не може да:**

* буде у поступку ликвидације, стечаја и под привременом забраном обављања делатности;
* има блокаду пословног рачуна, пореске дугове или дугове према организацијама

социјалног осигурања и

* буде у последње две године правноснажном одлуком кажњен за прекршај или

привредни преступ у вези са његовом делатношћу.

**III**

**Потребна документација:**

* Пропратно писмо,
* Попуњен и оверен јединствени образац пријаве на конкурс (Апликациони формулар),
* Финансијски план програма/пројекта са контролним листом и трошковником,
* Усвојени План и програм рада са јасним циљевима за наредну годину,
* Оверену изјаву овлашћеног лица да ће се средства трошити наменски,
* Копија одлуке о утврђивању посебног интереса за општину Владичин Хан.

**IV**

Предлагачи програма своје предлоге по јавном позиву достављају обавезно на одговарјућим апликационим формуларима, који су саставни део Правилника о одобравању и финасирању програма којима се задовољавају потребе и интереси грађана у области спорта у општини Владичин Хан, који је објављен на званичном сајту општине Владичин Хан, и са кога се могу прузети сви непоходни апликациони формулари.

Све наводе из пријаве својих програма морају доказати одговарајућим приложеним документима.

Спортске организације (клубови) који су у систему такмичења и који се категоришу по Правилнику о категоризацији спортских организација општине Владичин Хан, морају доставити сву пратећу документацију која ће доказати све елементе који су наведени као критеријуми за бодовање овим Правилником, за сезону 2019/2020 за све спортове.

**V**

**ПОДНОШЕЊЕ ЗАХТЕВА**

Документација се подноси у фотокопији у папирном и електронском облику на ЦД.

Носиоци програма подносе захтев са неопходном конкурсном документацијом Спортском савезу општине Владичин Хан.

Након разматрања Спортски савез општине Владичин Хан подноси јединствени предлог програма са свом пратећом документацијом Комисији за спорт општине Владичин Хан преко писарнице (шалтер бр.1) у услужном центру Општинске управе општине Владичин Хан.

По доношењу коначне одлуке о одобрењу средстава по овом конкурсу од стране Општинског већа закључиће се уговор са сваким носиоцем програма чији је програм одобрен.

**VI**

**РОК ПРИЈАВЉИВАЊА**

Пријаве на Конкурс са апликационим формуларом достављају се у затвореној коверти препорученом пошиљком или лично на адресу Спортски савез општине Владичин Хан, Светосавска 1, Владичин Хан. На коверти обавезно назначити пуно име и адресу пошиљаоца, навести за који конкурс се подноси пријава и ставити ознаку НЕ ОТВАРАТИ.

Пријаве се подносе у року од 8 дана од дана објављивања конкурса на интернет страници општине Владичин Хан .

Непотпуне и неблаговремене пријаве неће се разматрати.

Комплетна конкурсна документација се може преузети лично на адреси општинске управе општине Владичин Хан, Спортског савеза општине Владичин Хан и са њихових званичних сајтова: [www.vladicinhan.org.rs](http://www.vladicinhan.org.rs)

Све додатне информације се могу добити лично или на телефон општинске управе Владичин Хан 017/390-500 локал 217 и Спортског савеза општине Владичин Хан 069/2330777, као и на њихов e-mail.

**ОПШТИНСКО ВЕЋЕ ОПШТИНЕ ВЛАДИЧИН ХАН**

**БРОЈ:06-73/1/20-III**

**ПРЕДСЕДНИК,**

**Горан Младеновић**